Det Økonomiske og Sociale Udvalgs udtalelse om »Kommissionens udkast til Rådets forordning (EF) om statistisk registrering af vejgodstrafikken« () (98/C 95/09)

Rådet for Den Europæiske Union besluttede den 2. oktober 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Daniel De Norre til ordfører. Sektionen vedtog sin udtalelse den 16. december 1997.

Det Økonomiske og Sociale Udvalg vedtog på sin 351. plenarforsamling af 28. og 29. januar 1998, mødet den 28. januar 1998, med 82 stemmer for og 2 stemmer imod, følgende udtalelse.

1. Den foreslåede forordnings indhold og anvendelsesområde

1.1. Det foreliggende udkast til Rådets forordning er resultatet af seks års drøftelser i Kommissionen og Eurostat (en task force, der er oprettet på forslag af Koordineringsudvalget for Transportstatistik) samt høringer af visse berørte erhvervskredse.

1.2. Ifølge Kommissionen skulle den foreslåede forordning supplere den nuværende produktion af harmoniserede statistiske oplysninger i EU om vejgodstrafikken med det mål at tilvejebringe oplysninger, der er »nødvendige til udarbejdelse, opfølgning, overvågning og evaluering af den fælles politik« på transportområdet.

1.3.1. Med dette mål for øje foreslås det, at de nationale statistiske kontorer forpligtes til inden for givne frister at forsyne Eurostat med resultaterne af deres statistiske registrering. Registreringerne foretages på grundlag af spørgeskemaer, der besvares af virksomheder, som benytter vare- og lastmotorkøretøjer med en tilladt totalvægt på mindst 6 ton og en lasteevne på mindst 3,5 ton, idet mindre køretøjer anses for at være »uden betydning for den fælles transportpolitik«.

1.3.2. Den foreslåede forordning vedrører derfor forholdet mellem de nationale statistiske kontorer og Eurostat.

1.3.3. De forpligtelser, forordningen indebærer, vil imidlertid også få konsekvenser for indholdet af de statistiske oplysninger, der ønskes af de pågældende virksomheder.

1.3.4. Det skal dog retfærdigvis siges, at Kommissionen tilstræber at undgå, at de nye bestemmelser øger virksomhedernes administrative byrde.

1.4.1. Kommissionen nævner i øvrigt forskellige steder i udkastet, at de gældende direktiver om statistisk registrering af de pågældende transporter [78/546/EØF () ændret ved 89/462/EØF ()] ikke giver mulighed for at indsamle visse oplysninger, der er nødvendige for at kunne vurdere bl.a. følgende faktorer:

- udnyttelsesgraden for de køretøjer, der udfører transporterne;

- omfanget af nationale transporter, der udføres af udenlandske virksomheder (cabotage); cabotage var ikke tilladt på det tidspunkt, hvor nævnte direktiver trådte i kraft, men vil være fuldstændig liberaliseret pr. 1. juli 1998.

Dertil kommer, at de gældende direktiver giver forskellige oplysninger, alt efter om der er tale om nationale eller internationale transporter.

1.4.2. Kommissionen understreger endvidere, at det er nødvendigt at råde over pålidelige oplysninger om:

- transporter mellem medlemsstater og tredjelande;

- interregionale transporter inden for EU;

- den distance, der er tilbagelagt af de køretøjer, der er anvendt til transporterne;

- arten af de køretøjer, der er anvendt til de pågældende transporter;

- arten og omfanget af risici ved transport af produkter, der er underlagt ADR-konventionen (den europæiske konvention om international transport af farligt gods ad vej).

2. Generelle bemærkninger

2.1.1. De økonomiske aktører, videnskabsmænd og offentlige myndigheder har løbende behov for pålidelige statistiske oplysninger, som er sammenlignelige i rum og tid, og som gør det muligt at måle udviklingen i transporten og varestrømmene.

2.1.2. For at dække dette behov skal der tages højde for:

- de berørte markeders internationale dimension, nu hvor markederne ikke længere er opsplittede i særskilte nationale markeder;

- kravet om begrænsning af de administrative byrder og omkostninger ved indsamling og behandling af data, idet man tilstræber et optimalt »cost/benefit-forhold«.

2.1.3. Det er også væsentligt:

- at kvantificere de transporter, der udføres inden for EU med køretøjer, der er indregistreret i tredjelande, hvilket forudsætter en udveksling af statistiske data mellem medlemsstaterne om transporter udført af køretøjer i transit på deres område. ØSU skønner det derfor nødvendigt, at der på grundlag af forordning (EF) nr. 322/97 () indføres en række bestemmelser om udveksling af data mellem de statistiske kontorer;

- at man under behandlingen af de disponible statistiske data ikke blot anvender ton-km, men også andre parametre, som gør det muligt at vurdere lastens omfang samt godsets massefylde og værdi.

2.1.4. ØSU bifalder, at Kommissionen har valgt at erstatte de eksisterende direktiver med en forordning, som finder direkte anvendelse i alle medlemsstater, og som dermed ikke rummer nogen fortolkningsmargen.

2.2.1. Det synes at ligge Kommissionen stærkt på sinde at indføre et statistisk instrument, der kan tjene den fælles transportpolitik, idet det bidrager til at overvåge markederne, vejtrafikken og aktivitetsniveauet inden for vejtransport for fremmed regning. ØSU glæder sig over, at Kommissionen har besluttet, at der inden for rammerne af Eurostat skal oprettes en enhed, der er specialiseret i behandling af transportstatistikker.

2.2.2. ØSU lægger stor vægt på, at de indsamlede data gøres anvendelige hurtigst muligt. I betragtning af de eksisterende teknologiske muligheder må de frister på henholdsvis 5 og 8 måneder, der er fastsat i artikel 7, stk. 3, derfor gælde som maksimumsfrister.

2.2.3. Efter ØSU's mening skal den valgte indfaldsvinkel desuden i stigende grad afspejle udviklingen frem mod intermodal transport og integreret logistisk styring af varestrømmene. Denne udvikling kræver en »funktionel« indfaldsvinkel til transportaktiviteterne, der understøtter samhandelen i en internationaliseret økonomi.

Man bør også sondre mellem vejtransport for fremmed regning og vejtransport for egen regning, især ved hjælp af oplysninger fra køretøjsregistrene.

3. Særlige bemærkninger

3.1. Kommissionen har i artikel 1 valgt, at statistikkerne skal baseres på vare- og lastmotorkøretøjerne. ØSU skal i den forbindelse minde om sin bemærkning i punkt 2.1.1 i udtalelsen om ændringen af direktiv 78/546/EØF (), hvor ØSU påpegede, at denne fremgangsmåde kan have den ulempe, at der ikke tages højde for en multimodal transportydelse i tilfælde, hvor motorkøretøjet ikke ledsager lastenheden under den del af transporten, der ikke foregår ad vej.

3.2. I udkastets artikel 2 og bilag A, afsnit A1, gives der til statistisk brug definitioner af forskellige tekniske begreber og forskellige køretøjstyper, som falder inden for anvendelsesområdet.

ØSU henstiller, at man påser, at disse definitioner tilpasses de definitioner, der allerede anvendes, især i direktiverne om harmonisering af køretøjers masse og dimensioner.

3.3. I artikel 2, stk. 2, er der fastsat en række undtagelser - fakultative såvel som obligatoriske - for visse typer af køretøjer, alt efter deres tekniske karakteristika eller deres anvendelse.

3.3.1. I tilknytning til køretøjer, hvis tilladte vægt eller mål overstiger de »normalt tilladte grænser«, dvs. usædvanlige transporter, bemærker ØSU, at disse transporter tegner sig for en samhandelsværdi, som bestemt ikke er uden betydning for EU's økonomi.

3.3.1.1. Det må derfor beklages, hvis de undtages, da det er nødvendigt at måle og kortlægge udviklingen i efterspørgslen efter sådanne transporter, hvis betydning underkendes af myndighederne og borgerne. Denne udvikling afgør faktisk behovet for ændringer i vejstrækninger.

3.3.2. Der er ikke tilstrækkelig grund til at undtage »køretøjer, der tilhører offentlige myndigheder«. De transporter, der udføres af nævnte køretøjer, bidrager til EU-landenes almindelige økonomiske aktiviteter og skaber varestrømme og -udvekslinger, som kan stå i konkurrence med de transporter, der er omfattet af den foreslåede forordning.

3.3.3. ØSU går til gengæld ind for at undtage køretøjer med en lasteevne på under 3,5 ton eller en tilladt totalvægt på under 6 ton.

3.3.3.1. Det er dog spørgsmålet, om grænsen ikke burde fastsættes til en tilladt totalvægt på 3,5 ton, svarende til den grænse, der blev fastlagt af Rådet (transportministrene) den 9. oktober 1997 i den fælles holdning om det nye direktiv om adgang til erhvervet godstransport ad landevej (), og til den grænse, der gælder for anvendelsen af førerbeviser i kategori C. Valget bør baseres på en »cost/benefit-analyse« under hensyntagen til den supplerende administrative byrde, det vil påføre de pågældende virksomheder.

3.4. Ifølge artikel 10 i forordningen skal EU yde finansiel støtte til medlemsstaterne til dækning af omkostningerne. ØSU finder det betænkeligt, at nationale administrationsomkostninger skal afholdes over EU's budget.

3.5. ØSU ønsker, at de berørte socioøkonomiske grupper i de enkelte medlemsstater inddrages aktivt i høringerne om vilkårene for forordningens gennemførelse.

4. Konklusioner

På baggrund af ovennævnte bemærkninger henstiller ØSU, at:

- forordningen skal have som målsætning at sikre, at de indsamlede data bliver mere pålidelige i rum og tid og mere sammenlignelige med de data, der indsamles om andre transportformer;

- denne målsætning søges opfyldt med en »funktionel« og intermodal indfaldsvinkel til godstransport;

- der i de enkelte medlemslande arrangeres en høring af de socioøkonomiske grupper om vilkårene for forordningens gennemførelse;

- der kun kræves oplysninger af transportvirksomhederne, som er nødvendige og relevante for at nå målet, dvs. for at sikre tilvejebringelsen af de data, der er nødvendige til udarbejdelse, opfølgning, overvågning og evaluering af den fælles politik på transportområdet.

Bruxelles, den 28. januar 1998.

Tom JENKINS

Formand for Det Økonomiske og Sociale Udvalg

() EFT C 341 af 11.11.1997, s. 9.

() Rådets direktiv af 12. juni 1978 om statistisk registrering af vejgodstrafikken inden for rammerne af en regional statistik, EFT L 168 af 26.6.1978, s. 29. ØSU's udtalelse: EFT C 181 af 31.7.1978, s. 27.

() Rådets direktiv af 18. juli 1989 om ændring af direktiv 78/546/EØF om statistisk registrering af vejgodstrafikken inden for rammerne af en regional statistik, EFT L 226 af 3.8.1989, s. 8. ØSU's udtalelse: EFT C 134 af 24.5.1988, s. 7.

() Rådets forordning (EF) nr. 322/97 af 17. februar 1997 om EF-statistikker, EFT L 52 af 22.2.1997, s. 1.

() ØSU's udtalelse: EFT C 134 af 24.5.1988, s. 7.

() ØSU's udtalelse: EFT C 287 af 22.9.1997, s. 21.